Gedagte vir die dag: Papier en drukkersinkFoto: pixabay.com Geslag na geslag sal u dade prys en van u magtige werke vertel. (Psalm 145:4) ’n Mens wonder nogal hoe verwronge die Bybel by ons sou uitgekom het indien dit nie vir papier en sy vroeëre voorlopers, soos papirus, was nie. Om die Bybelboeke akkuraat aan ons oor te dra sou nogal moeilik gewerk het as dit nie van vroeg af opgeteken is nie. Daarom het papier dit van geslag tot geslag moontlik gemaak om van die Here se magtige werke te vertel. Niks kan die gevoel van papier klop nie. Die reuk van papier en drukkersink by drukkerye word nooit vergeet deur enigeen wat op een of ander wyse daarmee te doen gehad het nie: drukkers, joernaliste en selfs dié wat die eindproduk in hul hande het. Die argument dat dit beter is om papierloos te leef is ook nie korrek nie, verseker PAMSA, die papiervervaardigersvereniging van Suid-Afrika. Papier hou lank, is betroubaar en is in werklikheid groen: Bome word nie uitgeroei om papier te maak nie, maar die sowat 700 000 hektaar wat in die land vir die vervaardiging van papier benut word, is bloot grond wat oor en oor vir ’n langtermynoes aangewend word. En, verseker PAMSA, sorg bome én papier boonop vir die vasvang van ongewenste koolstof. Drukwerk is dus spesiaal en, volgens betroubare 2019-navorsing, verkies 64% lesers steeds die ware Jakob bo elektroniese weergawes. Papier is dus daar om geniet te word. Om selfs die fyn, ligte papier van die Bybel onder jou hande te voel, dit te hoor ritsel en te ruik is ’n voorreg.